EFF weer uit parlement verwyderPresident Jacob Zuma Woensdag in die parlement. Foto: Elmond Jiyane, GCIS Die EFF-LP’s het Zuma probeer verhoed om sy begrotingsrede-toespraak te lewer na aanleiding van die konstitusionele hof se bevinding dat Zuma die grondwet verontagsaam het deur toe te laat dat staatsgeld gebruik is aan nie-veiligheidsopgraderings by sy private woning in Nkandla. EFF-LP’s het een na die ander opgespring en geëis dat Zuma nie toegelaat moet word om die Nasionale Vergadering toe te spreek nie. Speaker Baleka Mbete het aan die party gesê dat hulle die ordereëls van die parlement oortree en het uiteindelik Mbuyiseni Ndlozi beveel om die parlement te verlaat. Ndlozi het teruggekap en Mbete gevra hoekom hy die parlement moet verlaat. “Het ek my ampseed verbreek? ŉ Ander persoon verbreek sy ampseed, maar jy beveel hom nie om die parlement te verlaat nie,” het hy gesê. Verskeie ander EFF-LP’s het probeer om tussenbeide te tree, maar Mbete het die parlementêre beskermingsdienste geroep om die party se LP’s te verwyder. “Die parlement is ŉ instansie wat Jacob Zuma verantwoordbaar moet hou. Daar is bevind dat hy die wet oortree het en nog steeds doen die parlement niks daaraan nie,” het Floyd Shivambu, die adjunk-leier van die EFF, buite die parlement gesê. “Ons sal nie toelaat dat ŉ misdadiger ons toespreek nie. Ons sal nie toelaat dat daar geld en ŉ begroting gegee word aan ŉ misdadiger wat net die geld vir sy eie selfverryking en bevordering van sy familie gaan gebruik nie. Jacob Zuma sal nooit vrede in die teenwoordigheid van die EFF vind nie.”